Diari Oficial de la Generalitat Valenciana


Sumari del DOGV 4407, del 27-12-2002 (2002/14434)

RESOLUCIÓ de 17 de desembre de 2002, de la Direcció General de Funció Pública, per la qual es constituïx la borsa d'ocupació temporal per a nomenament de funcionaris interins, del grup A, sector d'administració general.
---------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4407

Data del DOGV
:   27-12-2002

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2002/14928


Data del document
:   17-12-2002

Organisme emissor
:   Conselleria de Justícia i Administracions Públiques

Tipus de document
:   Resolució

Anàlisi jurídica

 Descriptors 

:   * administració regional
    * professió administrativa
    * treball temporal
    * concurs administratiu

RESOLUCIÓ de 17 de desembre de 2002, de la Direcció General de Funció Pública, per la qual es constituïx la borsa d'ocupació temporal per a nomenament de funcionaris interins, del grup A, sector d'administració general. [2002/F14326]
  
L'apartat 1 de l'article 5 de l'Orde de 19 de juliol de 2002, de la Conselleria Justícia i Administracions Públiques, sobre regulació de borses d'ocupació temporal per a proveir provisionalment llocs de treball de l'administració del Govern Valencià (DOGV de 24.07.2002 i correcció d'errors en DOGV de 24.09.2002), disposa que les borses de treball es convocaran mitjançant resolució de la Direcció General de Funció Pública.
  
L'apartat 2 del mateix article establix que poden integrar-se en la corresponent borsa els qui, havent participat en un procés selectiu per a l'ingrés en l'administració del Govern Valencià, finalitzat després de l'entrada en vigor del Decret 33/1999, de 9 de març, del Govern Valencià, hagen aprovat els exercicis que es determinen i acrediten els requisits exigits per a prendre part en el procés selectiu.
  
Mitjançant tres ordes d'11 de desembre de 2000, de la Conselleria de Justícia i Administracions Públiques (DOGV de 13.02.2000), es van convocar proves selectives d'accés al grup A, sector d'administració general, torn de promoció interna (Convocatòria 6/1999), torn de discapacitats (Convocatòria 7/1999) i torn lliure (Convocatòria 8/1999), per a l'ingrés en la funció pública del Govern Valencià. I per resolucions de data 22 d'octubre de 2002, de dita conselleria (DOGV de 31.10.2002), es van publicar les relacions dels aspirants dels tres torns que han superat la fase del concurs oposició de les referides proves selectives.
  
Per tant, i en ús de les facultats que té conferides, esta Direcció General de Funció Pública resol:
  
Primer
  
Queda constituïda la borsa d'ocupació temporal per al nomenament de funcionaris interins del grup A del sector d'administració general, per tal que, quan les necessitats del servici ho exigisquen, puguen proveir-se provisionalment llocs de treball dels referits grup i sector de l'administració del Govern Valencià, de conformitat amb el que establix l'Orde de 19 de juliol de 2002, de la Conselleria de Justícia i Administracions Públiques, reguladora de l'expressada matèria.
  
Segon
  
La borsa a què es referix el número anterior està integrada pel personal que seguidament es relaciona:
  
1. Els qui hagen superat les fases de concurs oposició de les proves selectives de les convocatòries 6/1999, 7/1999 i 8/1999 i estiguen compresos en les relacions publicades en les tres resolucions de 22 d'octubre de 2002, de la Conselleria de Justícia i Administracions Públiques (DOGV de 31.10.2002)
  
2. Els qui hagen aprovat algun exercici eliminatori de la fase d'oposició, de les convocatòries citades en l'apartat anterior.
  
Tercer
  
1. Per a formar part de la borsa cal posseir els requisits exigits en la convocatòria de les proves selectives del grup A, sector administració general, en què han participat. A més, per obtenir el nomenament de funcionari interí, s'hauran de tindre els requisits del lloc a exercir.
  
2. La possessió dels requisits s'acreditaran abans del nomenament, en el termini que a l'efecte es concedisca, llevat que ja consten fefaentment acreditats davant de la Direcció General de Funció Pública; en este cas bastarà al·legar-los i indicar quan es va presentar la documentació justificativa i a quins efectes.
  
3. L'orde de prelació dels integrants de la borsa és el següent:
  
3.1. Els participants en el torn de promoció interna que hagen superat les fases d'oposició i de concurs, per l'orde de major puntuació obtinguda sumant les d'ambdues fases.
  
3.2. Els qui hagen superat les fases d'oposició i concurs en els torns lliure i de discapacitats, per orde de major a menor puntuació total d'ambdues fases, amb independència del torn en què hagen participat.
  
3.3. Els qui hagen aprovat el primer exercici del torn de promoció interna, per orde de major a menor puntuació total, després de sumar la que s'obtinga per mèrits segons el barem de les proves selectives.
  
3.4. Els qui hagen aprovat el segon exercici de la fase d'oposició en els torns lliure i de discapacitats, per orde de major a menor puntuació obtinguda per la suma de l'aconseguida en dit exercici i de la que s'obtinga per mèrits, segons el barem de la convocatòria de les proves selectives, amb independència del torn en què s'haja participat.
  
3.5. Els aprovats en el primer exercici de la fase d'oposició, en els torns lliure i de discapacitats, per orde de major a menor puntuació obtinguda per la suma de l'aconseguida en dit exercici i de la que s'obtinga per mèrits, segons el barem de la convocatòria de les proves selectives, amb independència del torn en què s'haja participat.
  
Quart
  
1. La Comissió de Seguiment de les Borses d'Ocupació Temporal efectuarà la baremació de mèrits als integrants de la borsa a què no s'hagen valorat en la fase de concurs de les proves selectives, per tal de sumar la puntuació a l'obtinguda en la fase d'oposició i ordenar-los en la relació de components de la borsa, segons la puntuació total, de major a menor.
  
2. A tal fi, la Direcció General de Funció Pública requerirà les persones interessades perquè, en el termini que s'indique, no inferior a 10 dies, presenten els documents que justifiquen els mèrits al·legats. Els mèrits que no s'acrediten de mode fefaent, no es valoraran.
  
Cinqué
  
1. L'àmbit territorial d'esta borsa d'ocupació és el de la Comunitat Autònoma Valenciana i la provisió de llocs, amb caràcter interí, s'efectuarà segons el que preveu l'article 6 i concordants de l'Orde de 19 de juliol de 2002, de la Conselleria de Justícia i Administracions Públiques, sobre regulació de borses d'ocupació temporal per a proveir provisionalment llocs de treball en l'administració del Govern Valencià.
  
2. Sense perjuí del que indica el paràgraf anterior i a fi d'agilitar la gestió dels nomenaments interins, al mateix temps que s'eviten disfuncions en l'assignació de destinacions en província distinta de la de residència del candidat, s'observaran les següents regles en el procediment per als nomenaments d'interí:
  
2.1. Llevat que els integrants de la borsa manifesten per escrit, davant de la Direcció General de Funció Pública, dins dels 10 dies següents a la publicació de la present resolució, que es comprometen a acceptar la destinació que se'ls oferisca en qualsevol localitat de la Comunitat Valenciana, s'oferiran les vacants a cobrir seguint l'orde de prelació de la borsa, entre els que tinguen la residència en la mateixa província de la localitat de la destinació, segons el domicili que van fer constar en la sol·licitud de participació en les proves selectives. També podran optar les persones interessades per acceptar destinació només en dos províncies, i ho farà constar per escrit en el termini indicat.
  
2.2 . En els supòsits en què la localitat de destinació que s'oferisca als components de la borsa no estiga compresa en la província o províncies de la seua opció tàcita o expressa, la no-acceptació del nomenament interí no produirà l'efecte de desplaçament de l'interessat a l'últim lloc de la borsa.
  
Sisé
  
En compliment de la disposició transitòria de l'orde citada en el paràgraf anterior, queden dissoltes les borses que estigueren en vigor amb anterioritat a la data d'esta resolució, per al nomenament de funcionaris interins del grup A del sector d'administració general.
  
Seté
  
1. La present resolució posa fi a la via administrativa i contra esta es pot interposar recurs de reposició, amb caràcter potestatiu, davant del mateix òrgan que l'ha dictat, en el termini d'un mes a partir del dia següent al de la seua publicació; de conformitat amb els articles 109, 110, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Si no es recorre en reposició i d'acord amb el que disposen els articles 10, 14 i 46 de la Llei 29/1998, Reguladora de la Jurisdicció Contenciosa Administrativa, les persones interessades podran interposar recurs contenciós administratiu davant del Jutjat Contenciós Administratiu de València, en el termini de dos mesos a comptar des de l'endemà al de la publicació d'esta resolució.